
На основу члана 138. став 1. Устава Републике Србије
 и члана 37. ст. 1. и члана 27. став 2. Закона о Заштитнику грађана
, Заштитник грађана, након окончаног испитног поступка по притужби AA, сачињава

ИЗВЕШТАЈ  О СЛУЧАЈУ

СА  МИШЉЕЊЕМ
Заштитник грађана је 19. маја 2026. године примио обраћање AA, из ког произилази незадовољство поступањем Агенције за безбедност саобраћаја у вези са обавезом похађања семинара безбедности саобраћаја, као услова за враћање возачке дозволе.

Наиме, притужилац наводи да Агенција за безбедност саобраћаја организује наведени семинар искључиво у другом граду, у трајању од три недеље, без могућности прилагођавања. Притужилац истиче да је отац близанаца старих 12 година који болују од церебралне парализе, да са супругом брине о њима, да супруга ради, као и да је због њиховог здравственог стања неопходан стални надзор, услед чега притужилац не може да похађа семинар о безбедности саобраћаја. Посебно се наводи да им је аутомобил преко потребан за терапије и свакодневно задовољавање основних здравствених и личних потреба деце, те да не постоји могућност одлагања семинара.

Притужилац посебно наводи да не оспорава изречену меру, нити тражи ослобађање од ове обавезе, али да инсистирање на једином могућем месту и начину похађања семинара, без уважавања озбиљних животних околности, представља несразмерно оптерећење и доводи до повреде његових права и права његове деце. Притужилац истиче да се тим поводом обратио писаним путем Агенцији за безбедност саобраћаја, као и Министарству унутрашњих послова, образлажући своју ситуацију, као и изражавајући спремност да сам сноси све трошкове евентуалног алтернативног начина испуњења обавезе, али да од Агенције није примио никакав одговор.

Поступајући по примљеном обраћању, Заштитник грађана се актом од 26. маја 2026. године обратио Агенцији за безбедност саобраћаја и затражио изјашњење на наводе из притужбе.

Агенција за безбедност саобраћаја је актом број …/2023-04_1 обавестила Заштитника грађана да је Агенција разматрала могућности организовања семинара на подручју града одакле је притужилац, али да је утврђено да на том подручју тренутно не постоје обезбеђени кадровски и организациони услови за реализацију семинара, нити је било могуће формирати групу од 6 полазника. Сходно томе, наведено је да ће Агенција у наредном периоду предузети све радње како би омогућила организацију и спровођење семинара на подручју одакле је притужилац.

Након захтева Заштитника грађана за достављањем информација о могућности обезбеђивања приступа притужиоцу семинару кроз онлајн учешће, Агенција за безбедност саобраћаја је актом од 20. јула 2026. године обавестила Заштитника грађана да Законом о безбедности саобраћаја на путевима и Правилником о унапређењу знања из безбедности саобраћаја за возаче којима је одузета возачка дозвола није предвиђена могућност похађања обавезног семинара путем онлајн учешћа, нити другог облика присуства на даљину. Надаље је наведено да имајући у виду да су начин организовања и спровођења обавезног семинара уређени наведеним прописима, Агенција нема овлашћења да самостално успоставља или примењује облике похађања семинара који су мимо прописаног. Сходно наведеном, како се даље истиче, не постоји правни основ да се подносиоцу притужбе омогући похађање обавезног семинара путем онлајн учешћа, независно од евентуалних организационих или техничких могућности за реализацију таквог модела. Истакнуто је да ће Агенција у наредном периоду омогућити кадровске и организационе услове за реализацију семинара на подручју града одакле је притужилац и обавестити кандидате са те територије и околине, како би формирали групу полазника неопходну за одржавање семинара у складу са важећим програмом и начином спровођења прописаним Правилником.

* * *

Чланом 199. Закона о безбедности саобраћаја на путевима
 је прописано да лицу коме је одузета возачка дозвола из разлога што није савесно и на прописан начин управљало возилом у саобраћају на путу може поново бити издата возачка дозвола, на његов захтев, између осталог и ако је присуствовао обавезном семинару унапређења знања из безбедности саобраћаја. 

Према ставу 5. истог члана, Агенција за безбедност саобраћаја организује и спроводи испит из области унапређења знања из безбедности саобраћаја, издаје потврду о завршеном семинару и уверење о положеном испиту и води прописане евиденције о обављаним семинарима и испитима. Агенција може, уз сагласност министарства надлежног за саобраћај да овласти привредно друштво за организацију и спровођење семинара унапређења знања из безбедности саобраћаја. 

У ставу 6. овог члана је прописано да наставни план и програм семинара унапређења знања из безбедности саобраћаја, начин њиховог организовања и спровођења, садржај и начин обављања испита из области унапређења знања из безбедности саобраћаја, садржај потврда и уверења, начин и поступак њиховог издавања, као и начин вођења евиденција доноси Агенција уз сагласност Министарства унутрашњих послова и министарства надлежног за послове саобраћаја. 

Чланом 2. Правилника о унапређењу знања из безбедности саобраћаја за возаче којима је одузета возачка дозвола
 је прописано да се лице коме је надлежни орган одузео возачку дозволу може пријавити и присуствовати обавезном семинару унапређења знања из области безбедности саобраћаја ако уз пријаву достави: 1) посебно уверење о здравственој способности за управљање моторним возилима одређених категорија, 2) писани доказ да је измирио обавезу плаћања изречене новчане казне за прекршаје односно за кривична дела, односно да је издржао изречену казну затвора за наведене прекршаје, односно кривична дела, 3) писани доказ да су извршене све мере забране управљања моторним возилом које су му изречене, 4) доказ о измиреним трошковима за присуство семинару. 

Агенција то лице упућује на семинар, након утврђивања да су испуњени наведени услови, при чему је лице дужно да семинару на који је упућен присуствује у пуном обиму и наставном фонду садржаја семинара. Уколико лице не започне или прекине учешће на одобреном семинару, сматраће се да поступак није ни покренуо, те се мора поново пријавити. Трошкове семинара сноси лице коме је надлежни орган одузео возачку дозволу.

Према члану 4. овог Правилника, семинаре организује и спроводи Агенција на основу наставног плана који је сачињен по програму из члана 3. став 1. овог правилника. Програм семинара обухвата: 1) разговор у групи полазника о узроцима и последицама понашања која су довела до одузимања возачке дозволе, у трајању од најмање 9 наставних часова, 2) наставу о познавању саобраћајних прописа, у трајању од најмање 15 наставних часова, 3) наставу о значају и начину безбедног понашања возача у саобраћају на путевима ради избегавања ситуација које доводе до саобраћајних незгода или кршења саобраћајних прописа, у трајању од најмање 16 наставних часова. Наставни час траје 45 минута а паузе између часова 15 минута. У току једног радног дана семинара полазник може похађати највише 3 наставна часа. Након завршеног семинара полазнику се издаје потврда о завршеном обавезном семинару унапређења знања из области безбедности саобраћаја на обрасцу из прилога 3. који је саставни део овог правилника. 

* * *
На основу примљених одговора органа и увида у релевантне правне прописе,  Заштитник грађана констатује да je наведеним правилником прописано обавезно присуство лица семинару у пуном обиму и према наставном плану и програму који спроводи Агенција за безбедност саобраћаја. Иако овим актом није изричито прописано физичко присуство, следи да Агенција за безбедност саобраћаја подразумева да се присуство у пуном обиму може обезбедити искључиво физичким присуством, а да обезбеђивање присуства на други начин није правно регулисано.

Циљ и сврха организовања и похађања обавезног семинара унапређења знања из области безбедности саобраћаја, као превентивне мере, јесте развијање свести становништва о безбедном учешћу у саобраћају, едукација учесника у саобраћају, те унапређење безбедног понашања возача.

У том погледу, Заштитник грађана је свестан значаја обезбеђивања физичког присуства обавезном семинару, а што је од несумњивог јавног интереса за све учеснике у саобраћају.

Међутим, имајући у виду околности конкретног случаја, као и различите животне ситуације које могу онемогућавати обавезно физичко присуство грађана, а тиме и неопходно унапређење знања из области безбедности саобраћаја и поновно издавање возачке дозволе, Заштитник грађана сматра да је за остваривање појединачних интереса у оваквим случајевима, као и ради сразмерности и целисходности поступања органа управе, а у конкретном случају и ради заштите посебно осетљивих категорија грађана, потребно прилагодити начин обезбеђивања обавезног присуства.

Уз пуно уважавање свих напора које Агенција за безбедност саобраћаја улаже како би се организовао и одржао семинар у месту пребивалишта притужиоца са прописаним минималним бројем полазника, Заштитник грађана сматра да је неизвесно да ли ће и када бити могуће одржати семинар на овај начин. У том погледу, Заштитник грађана оцењује да би било сврсисходно да Агенција за безбедност саобраћаја, као орган који организује и спроводи наведене семинаре, узме у обзир конкретне специфичне околности које указују на потребу неодложног поступања те да, руководећи се принципом сразмерности, у међувремену омогући обавезно похађање семинара или бар дела семинара и на други начин, без осујећивања сврхе и циља истог, односно јавног интереса.

На основу свега напред наведеног, те сагласно члану 27. став 2. Закона о Заштитнику грађана, сматрајући да ће на тај начин најцелисходније допринети заштити права грађана, унапређењу рада органа управе и спречавању сличних пропуста у будућности, Заштитник грађана даје мишљење да 

Агенција за безбедност саобраћаја размотри могућност да притужилац присуствује обавезном семинару унапређења знања из области безбедности саобраћаја кроз онлајн учешће, односно рад на даљину, уз поштовање свих принципа и правила која се односе на организовање датог семинара, а док се не испуне услови за организовање и одржавање семинара у месту пребивалишта притужиоца,  
као и да
Агенција за безбедност саобраћаја у сарадњи са Министарством унутрашњих послова и Министарством грађевинарства, саобраћаја и инфраструктуре, размотри могућност измене и допуне Правилника о унапређењу знања из безбедности саобраћаја за возаче којима је одузета возачка дозвола
, како би се изричито предвидели случајеви у којима је могуће обезбедити учешће обавезном семинару и на други начин, путем онлајн форме, поштујући циљ и сврху семинара, те начела безбедности саобраћаја на путевима.
	ЗАШТИТНИК ГРАЂАНА

	

	мр Зоран Пашалић

